钦定古今图书集成/明伦汇编/氏族典/第170卷 > 颜继祖
## 钦定古今图书集成/明伦汇编/氏族典/第170卷 > 颜继祖

按《明外史颜继祖传》：“继祖，潭州人。万历四十七年进
士，历工科给事中。崇祯元年，极论工部冗员及三殿
叙功之滥，迁工科右给事中。三年，畿辅戒严，诏濬京
城十六门濠堑，以继祖巡视。再迁吏科都给事中。寻
以忧去。八年，起故官，擢太常少卿，以右佥都御史巡
抚山东。流贼扰河南，频遣兵扼之，境内得无患。十一”
年，畿辅戒严，命移驻德州。时标下卒止三千，而奉本
兵杨嗣昌令五旬三更调，后令专防德州，济南由此
空虚。继祖屡请诸将赴援，皆逗遛。明年正月

大清兵克济南，德王被执。言官交章劾继祖，命削籍
候勘。继祖请以爵禄还朝廷，以骸骨还父母。帝不从，
逮下狱，弃市。继祖居谏垣，多所建白。惟《连疏》发李懋
芳之隐，人颇讥其薄。